Framkvæmdir við gerð ísganga fyrir ferðamenn í vestanverðum Langjökli , norðan við Geitlandsjökul , munu hefjast eftir áramótin . Skessuhorn hefur áður sagt frá undirbúningi málsins en um er að ræða verkefni sem EFLA verkfræðistofa hefur unnið að síðustu þrjú ár . Að sögn Reynis Sævarsonar verkfræðings og fagstjóra hjá EFLU , sem hefur haft umsjón með verkefninu , er það komið á framkvæmdarstig og er nú verið að finna fólk til að vinna að greftri uppi á jökli . „ Við stefnum á að byrja fljótlega að grafa og erum þessa dagana að safna saman öllum nauðsynlegum búnaði og ráða fólk í vinnu . Við viljum fá fólk með reynslu af jöklaferðum í verkið og þess vegna héldum við sem dæmi kynningarfund 4. desember síðastliðinn með félögum í Björgunarsveitinni Oki í Borgarfirði . Þar var verkefnið kynnt og fólki með mögulegan áhuga á að vinna með okkur boðið að sækja um , “ segir Reynir sem reiknar með því að 10 - 15 verði ráðnir til að vinna til skiptis að greftri ganganna .